กฎกระทรวงว่าด้วยหลักเกณฑ์ วิธีการ และเงื่อนไขการแจ้งไม่ใช้รถ พ.ศ. 2554
กฎกระทรวง
ว่าด้วยหลักเกณฑ์
วิธีการ และเงื่อนไขการแจ้งไม่ใช้รถ
พ.ศ.
๒๕๕๔
 

อาศัยอำนาจตามความในมาตรา ๕ แห่งพระราชบัญญัติรถยนต์ พ.ศ. ๒๕๒๒ 
ซึ่งแก้ไขเพิ่มเติมโดยพระราชบัญญัติรถยนต์ (ฉบับที่ ๑๓) พ.ศ. ๒๕๔๗ และมาตรา ๓๔
แห่งพระราชบัญญัติรถยนต์ พ.ศ. ๒๕๒๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงคมนาคมออกกฎกระทรวงไว้
ดังต่อไปนี้

ข้อ ๑[๑] กฎกระทรวงนี้ให้ใช้บังคับเมื่อพ้นกำหนดหกสิบวันนับแต่วันประกาศใน
ราชกิจจานุเบกษาเป็นต้นไป

ข้อ ๒ ให้ยกเลิกกฎกระทรวง ฉบับที่ ๗ (พ.ศ. ๒๕๒๔)
ออกตามความในพระราชบัญญัติรถยนต์ พ.ศ. ๒๕๒๒

ข้อ ๓ การแจ้งไม่ใช้รถมีสองกรณี ดังต่อไปนี้
(๑) การแจ้งไม่ใช้รถชั่วคราว
(๒) การแจ้งไม่ใช้รถตลอดไป
การแจ้งไม่ใช้รถชั่วคราว ให้มีผลใช้ได้ครั้งละสองปี

ข้อ ๔ เจ้าของรถผู้ใดประสงค์จะแจ้งไม่ใช้รถ
ให้ยื่นคำขอต่อนายทะเบียนตามแบบที่อธิบดีกำหนด พร้อมด้วยเอกสารและหลักฐาน
ดังต่อไปนี้
(๑) ใบคู่มือจดทะเบียนรถ
(๒) สำเนาบัตรประจำตัวประชาชนหรือบัตรอื่นที่ทางราชการออกให้
สำเนาใบสำคัญประจำตัวคนต่างด้าวหรือสำเนาหนังสือเดินทาง
หรือสำเนาหนังสือรับรองการจดทะเบียนนิติบุคคล แล้วแต่กรณี
(๓) แผ่นป้ายทะเบียนรถ

ข้อ ๕ หากเจ้าของรถซึ่งได้แจ้งไม่ใช้รถชั่วคราวไว้
มีความประสงค์จะใช้รถหรือจะแจ้งไม่ใช้รถชั่วคราวต่อไปอีก หรือจะแจ้งไม่ใช้รถตลอดไป
ให้ยื่นคำขอต่อนายทะเบียนแห่งท้องที่ที่แจ้งไม่ใช้รถนั้นไว้
ก่อนถึงวันครบกำหนดสองปี
หากเจ้าของรถซึ่งได้แจ้งไม่ใช้รถชั่วคราวไว้มาแจ้งใช้รถ
แจ้งไม่ใช้รถชั่วคราว หรือแจ้งไม่ใช้รถตลอดไปเมื่อพ้นกำหนดระยะเวลาตามวรรคหนึ่ง
ให้เจ้าของรถมีหน้าที่เสียภาษีประจำปีสำหรับรถนั้นตั้งแต่วันถัดจากวันที่ครบกำหนดระยะเวลาดังกล่าว
พร้อมกับเงินเพิ่มตามกฎหมาย
กรณีเจ้าของรถซึ่งได้แจ้งไม่ใช้รถชั่วคราวไว้มีความประสงค์จะใช้รถก่อนครบกำหนดสองปีตามวรรคหนึ่ง
แต่ยังไม่ถึงกำหนดเสียภาษีประจำปีครั้งต่อไป
เจ้าของรถไม่ต้องเสียภาษีประจำปีในปีนั้นอีก แต่หากเจ้าของรถมาแจ้งความประสงค์จะใช้รถเมื่อพ้นกำหนดเสียภาษีประจำปีแล้ว
ให้เจ้าของรถมีหน้าที่เสียภาษีประจำปีสำหรับรถนั้นตั้งแต่วันที่มาแจ้งความประสงค์จะใช้รถ

ข้อ ๖ หากเจ้าของรถซึ่งได้แจ้งไม่ใช้รถตลอดไปไว้
มีความประสงค์จะใช้รถ ให้ยื่นคำขอต่อนายทะเบียนเพื่อขอจดทะเบียนรถ
และให้นายทะเบียนจัดเก็บภาษีประจำปีตั้งแต่วันที่รับ
จดทะเบียน

ข้อ ๗ คำขอแจ้งไม่ใช้รถและคำขอแจ้งใช้รถ
ให้เป็นไปตามแบบที่อธิบดีกำหนด

ข้อ ๘ บรรดาคำขอแจ้งไม่ใช้รถที่ได้ยื่นไว้แล้วก่อนวันที่กฎกระทรวงนี้ใช้บังคับให้ถือว่าเป็นคำขอที่ได้ยื่นตามกฎกระทรวงนี้โดยอนุโลม
ทั้งนี้
นายทะเบียนอาจขอให้ผู้ยื่นคำขอดังกล่าวดำเนินการหรือส่งเอกสารหรือหลักฐานเพิ่มเติมได้ตามที่เห็นสมควร


ให้ไว้ ณ วันที่ ๙ พฤษภาคม พ.ศ. ๒๕๕๔
สุชาติ โชคชัยวัฒนากร
รัฐมนตรีช่วยว่าการกระทรวงคมนาคม ปฏิบัติราชการแทน
รัฐมนตรีว่าการกระทรวงคมนาคม
หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่ปัจจุบันเจ้าของรถที่ประสงค์จะแจ้งไม่ใช้รถต้องยื่นคำขอต่อนายทะเบียนท้องที่ที่จดทะเบียนรถไว้เท่านั้น
ทำให้เกิดความไม่สะดวกต่อประชาชน
สมควรปรับปรุงหลักเกณฑ์ วิธีการ และเงื่อนไขการแจ้งไม่ใช้รถในกฎกระทรวง ฉบับที่ ๗
(พ.ศ. ๒๕๒๔) ออกตามความในพระราชบัญญัติรถยนต์ พ.ศ. ๒๕๒๒ เสียใหม่
เพื่ออำนวยความสะดวกให้แก่ประชาชนสามารถยื่นคำขอแจ้งไม่ใช้รถต่อนายทะเบียนได้ทุกท้องที่
จึงจำเป็นต้องออกกฎกระทรวงนี้

สิทธิกานต์/ปรับปรุง
๕
เมษายน ๒๕๖๒

วศิน/ตรวจ
๑๐
เมษายน ๒๕๖๒

[๑]
ราชกิจจานุเบกษา เล่ม ๑๒๘/ตอนที่ ๔๒ ก/หน้า ๗๓/๒๗ พฤษภาคม ๒๕๕๔